Vet du noe om dette? Ring BA på 800 33 044 eller bruk tips@ba.no

Det er ifølge politiet en mann i slutten av 20-årene som har blitt påkjørt.

Etter å ha fått hjelp fra ambulansepersonell på stedet, ble mannen fraktet til Bergen legevakt.

Mannen ble påkjørt i krysset hvor Edvards Griegs vei møter Bjørnsons gate. Ifølge politiet skjedde ulykken idet mannen skulle krysse bybanesporet i Bjørnsons gate.

Havnet ikke under banen

Et vitne som gikk forbi stedet kort tid etter ulykken, kunne fortelle at alle nødetatene var på stedet.

– Bybanen sto i ro, og ambulansepersonell behandlet personen. Politiet og ambulanse kom etter hvert, sier han til BA.

Ifølge politiet skal mannen ha vært delvis bevisst.

– Men det kan se ut til at han har fått skader i hodet. Mannen blir nå undersøkt av ambulansepersonell på stedet, sier Lars Geitle, operasjonsleder i politiet.

Ifølge 110-sentralen skal ikke mannen ha havnet under selve banen.

Saken forstetter under bildet.

Ifølge politiet skjedde ulykken idet mannen skulle krysse bybanesporet i Bjørnsons gate. På dette bildet har Bybanen blitt flyttet et stykke sørover. Foto: EIRIK HAGESÆTER

Foto: Google maps

– Mannen gikk på rødt

Politibetjent Alexander Titt sier til BA mannen var bevisst da han ble fraktet fra stedet.

– Slik det fremstår ut fra de vi har snakket med nå, er at mannen har kommet gående. Han skulle krysse veien, og så har han gått ut i fotgjengerfeltet på rød mann, og ikke sett at Bybanen kom. Det har blitt en smell selv om Bybanen har bremset kraftig opp, sier han.

Banen som traff mannen kjørte i retning Nesttun. Det skal byttes vognfører på banen som har vært involvert i ulykken.

På grunn av ulykken gikk ikke Bybanen mellom Byparken og Slettebakken i en periode.

Men banen kjørte fortsatt mellom Slettebakken og Birkelandsskiftet.

– Det er forferdelig trist med en slik ulykke, sier Ingrid Dreyer, kommunikasjonsrådgiver i Skyss.

Klokken 0930 melder Skyss at Bybanen er i vanlig drift igjen.

– Men man må regne med noen forsinkelser i en periode frem til alt har kommet i gjenge, sier Dreyer.